Yhteisöjen tuomioistuimen työjärjestyksen muutokset tehty 28 päivänä marraskuuta 2000



Virallinen lehti nro L 322 , 19/12/2000 s. 0001 - 0003



Yhteisöjen tuomioistuimen työjärjestyksen muutokset tehty 28 päivänä marraskuuta 2000 YHTEISÖJEN TUOMIOISTUIN, joka ottaa huomioon Euroopan yhteisön perustamissopimuksen ja erityisesti sen 245 artiklan kolmannen kohdan, ottaa huomioon Euroopan hiili- ja teräsyhteisön tuomioistuimen perussäännöstä tehdyn pöytäkirjan ja erityisesti sen 55 artiklan, ottaa huomioon Euroopan atomienergiayhteisön perustamissopimuksen ja erityisesti sen 160 artiklan kolmannen kohdan, sekä katsoo seuraavaa: 1) Tiettyjen erityisen kiireellisten asioiden osalta on toivottavaa, että Euroopan yhteisöjen tuomioistuin voi nopeasti ratkaista asian lopullisesti, ja näitä asioita varten on otettava käyttöön nopeutettu menettely. 2) Jotta oikeudenkäyntien kestoa voitaisiin lyhentää suorien kanteiden osalta, väliintulomääräaikaa on lyhennettävä. 3) Jotta tiedoksiannot yhteisöjen tuomioistuimen sekä asianosaisten ja muiden asiaan osallisten välillä voitaisiin tehdä nykyaikaisia tiedonsiirtokeinoja käyttäen, on annettava määräykset asiakirjojen lähettämisestä muun muassa telekopioina ja muutettava määräyksiä, jotka koskevat määräaikojen pidentämistä pitkien etäisyyksien vuoksi. 4) Käytännön kokemusten valossa on syytä selventää sen määräyksen sanamuotoa, joka koskee valittajan vastauksen ja vastineen antajan vastauksen esittämistä muutoksenhakuasioissa. neuvoston annettua yksimielisen hyväksynnän 16 päivänä marraskuuta 2000, ON TEHNYT TYÖJÄRJESTYKSEENSÄ SEURAAVAT MUUTOKSET: 1 artikla Muutetaan 19 päivänä kesäkuuta 1991 annettua Euroopan yhteisöjen tuomioistuimen työjärjestystä(1), sellaisena kuin se on 21 päivänä helmikuuta 1995(2), 11 päivänä maaliskuuta 1997(3) ja 16 päivänä toukokuuta 2000(4) muutetussa muodossaan, seuraavasti: 1) Lisätään työjärjestyksen 37 artiklaan kohta seuraavasti: "6. Prosessuaalisten määräaikojen noudattamisen kannalta pidetään ratkaisevana sitä päivää, jona jäljennös oikeudenkäyntiasiakirjan allekirjoitetusta alkuperäiskappaleesta, mukaan lukien 4 kohdassa tarkoitettu asiakirjaluettelo, saapuu kirjaamoon telekopiolaitteen tai muun yhteisöjen tuomioistuimen käytettävissä olevan teknisen tiedonsiirtovälineen välityksellä, jos asiakirjan allekirjoitettu alkuperäiskappale liitteineen ja 1 kohdan toisessa alakohdassa tarkoitettuine jäljennöksineen jätetään kirjaamoon viimeistään kymmenen päivän kuluessa tästä, sanotun kuitenkaan rajoittamatta 1-5 kohdan soveltamista." 2) Lisätään 38 artiklan 2 kohtaan toiseksi alakohdaksi alakohta seuraavasti:"Ensimmäisessä alakohdassa tarkoitetun prosessiosoitteen ilmoittamisen lisäksi tai sen sijasta kanteessa voidaan mainita, että asianajaja tai asiamies suostuu siihen, että tiedoksiannot toimitetaan hänelle telekopiolaitteen tai muun teknisen tiedonsiirtovälineen välityksellä." , ja kohdan nykyisestä toisesta alakohdasta tulee kolmas alakohta. Korvataan kolmannessa alakohdassa ilmaisu "näitä edellytyksiä" ilmaisulla "ensimmäisessä ja toisessa alakohdassa asetettuja edellytyksiä", ja ilmaisun "79 artiklan" jälkeen lisätään ilmaisu "1 kohdan". 3) Korvataan 44 artikla seuraavasti: " 44 artikla 1. Presidentti määrää päivän, jolloin esittelevän tuomarin on annettava yhteisöjen tuomioistuimelle alustava kertomus, tapauksen mukaan, a) kun vastaajan vastaus on jätetty; b) kun asianosaisten vastauksia ei ole jätetty 41 artiklan 2 kohdan mukaisesti asetetussa määräajassa; c) kun asianosainen on ilmoittanut, ettei se anna vastausta; d) kun 62 a artiklassa tarkoitettua nopeutettua menettelyä sovellettaessa presidentti määrää suullisen käsittelyn päivän. 2. Alustava kertomus sisältää ehdotuksen mahdollisesti tarvittavista asian selvittämistoimista tai muista asian valmisteluun liittyvistä toimista sekä asian mahdollisesta siirtämisestä jaoston käsiteltäväksi. Kertomus sisältää myös esittelevän tuomarin ehdotuksen siitä, voidaanko suullinen käsittely jättää järjestämättä 44 a artiklan mukaisesti. Yhteisöjen tuomioistuin päättää julkisasiamiestä kuultuaan, mihin toimenpiteisiin esittelevän tuomarin ehdotusten johdosta ryhdytään. 3. Jos yhteisöjen tuomioistuin pitää asian valmistelua tarpeellisena eikä se ryhdy valmisteluun itse, se voi antaa tämän jaoston tehtäväksi. Jos yhteisöjen tuomioistuin päättää, ettei asian valmistelu ole tarpeen, presidentti määrää suullisen käsittelyn aloittamispäivän.". 4) Lisätään 62 artiklan jälkeen luku seuraavasti: "3 a LUKU NOPEUTETTU MENETTELY 62 a artikla 1. Kantajan tai vastaajan hakemuksesta presidentti voi esittelevän tuomarin ehdotuksesta sekä vastapuolta ja julkisasiamiestä kuultuaan poikkeuksellisesti päättää, että tämän työjärjestyksen määräyksistä poiketen asia käsitellään nopeutetussa menettelyssä, kun asian erityisen kiireellisyyden vuoksi on tarpeen, että yhteisöjen tuomioistuin ratkaisee asian mahdollisimman nopeasti. Hakemus asian käsittelemisestä nopeutetussa menettelyssä on tehtävä erillisellä asiakirjalla kanteen tai vastineen toimittamisen yhteydessä. 2. Nopeutettua menettelyä sovellettaessa kannetta ja vastinetta voidaan täydentää vastauksella ainoastaan, jos presidentti pitää sitä tarpeellisena. Väliintulija voi esittää väliintulokirjelmän ainoastaan, jos presidentti pitää sitä tarpeellisena. 3. Kun vastine on esitetty tai kun siinä tilanteessa, että päätös asian käsittelemisestä nopeutetussa menettelyssä tehdään vasta vastineen toimittamisen jälkeen, tämä päätös on tehty, presidentti määrää istuntopäivän, joka annetaan välittömästi asianosaisille tiedoksi. Presidentti voi lykätä istuntopäivää myöhemmäksi, jos se on tarpeen asian selvittämistoimien tai muiden asian valmisteluun liittyvien toimien vuoksi. Asianosaiset saavat suullisen käsittelyn kuluessa täydentää esitystään ja esittää hankittavaksi näyttöä, sanotun kuitenkaan rajoittamatta 42 artiklan soveltamista. Heidän on kuitenkin ilmoitettava syy, miksi näyttöön ei ole vedottu aikaisemmin. 4. Yhteisöjen tuomioistuin ratkaisee asian julkisasiamiestä kuultuaan.". 5) Työjärjestyksen nykyisestä 79 artiklasta tulee 79 artiklan 1 kohta, ja artiklaan lisätään kohta seuraavasti: "2. Jos vastaanottaja on 38 artiklan 2 kohdan toisen alakohdan mukaisesti antanut suostumuksensa siihen, että tiedoksiannot toimitetaan hänelle telekopiolaitteen tai muun teknisen tiedonsiirtovälineen välityksellä, oikeudenkäyntiasiakirjat, yhteisöjen tuomioistuimen tuomioita ja määräyksiä lukuun ottamatta, voidaan antaa hänelle tiedoksi lähettämällä asiakirjasta hänelle jäljennös tällaista välinettä käyttäen. Jos tiedoksi antaminen ei teknisistä syistä tai asiakirjan luonteen tai pituuden vuoksi voi tapahtua tällä tavoin, asiakirja annetaan tiedoksi toimittamalla se vastaanottajan osoitteeseen 1 kohdassa määrätyn mukaisesti siinä tapauksessa, että hän ei ole ilmoittanut prosessiosoitetta. Vastaanottajalle ilmoitetaan tästä telekopiolaitteen tai muun teknisen tiedonsiirtovälineen välityksellä. Kirjatun kirjeen katsotaan tällöin saapuneen vastaanottajalle kymmenentenä päivänä siitä, kun se on jätetty postin haltuun yhteisöjen tuomioistuimen kotipaikassa, ellei saantitodistuksella osoiteta, että se on vastaanotettu muuna ajankohtana, tai ellei vastaanottaja kolmen viikon kuluessa telekopiolaitteen tai muun teknisen tiedonsiirtovälineen välityksellä saamastaan ilmoituksesta ilmoita kirjaajalle, että tiedoksianto ei ole saapunut hänelle.". 6) Korvataan 81 artiklan 2 kohta seuraavasti: "2. Prosessuaalisia määräaikoja pidennetään pitkien etäisyyksien vuoksi kymmenellä päivällä.". 7) Muutetaan 93 artikla seuraavasti: a) Korvataan 1 kohdan ensimmäisessä alakohdassa olevat sanat "kolmen kuukauden" sanoilla "kuuden viikon". b) Lisätään kohta seuraavasti: "7. Sellainen väliintulohakemus, joka esitetään 1 kohdassa tarkoitetun määräajan päätyttyä mutta ennen 44 artiklan 3 kohdassa tarkoitettua päätöstä suullisen käsittelyn aloittamisesta, voidaan ottaa huomioon. Jos presidentti hyväksyy tällaisessa tilanteessa väliintulon, väliintulija saa hänelle toimitetun suullista käsittelyä varten laaditun kertomuksen perusteella esittää huomautuksensa suullisessa käsittelyssä, jos se järjestetään.". 8) Korvataan 115 artiklan 2 kohdan toinen alakohta seuraavasti:"Valitukseen annettavaan vastineeseen sovelletaan tämän työjärjestyksen 37 artiklaa ja 38 artiklan 2 ja 3 kohtaa.". 9) Korvataan 117 artikla seuraavasti: a) Korvataan 1 kohta seuraavasti: "1. Valitusta ja siihen annettua vastinetta voidaan täydentää valittajan vastauksella ja vastineen antajan vastauksella, jos presidentti pyynnöstä, jonka valittaja esittää seitsemän päivän kuluessa vastineen tiedoksi antamisesta, pitää sitä tarpeellisena ja nimenomaisesti antaa siihen luvan, jotta valittaja voi puolustaa kantaansa, tai valitukseen annettavan päätöksen valmistelua varten. Presidentti asettaa valittajalle määräpäivän vastauksen toimittamista varten, ja tämän vastauksen tiedoksi antamisen yhteydessä presidentti asettaa vastapuolelle määräpäivän vastauksen toimittamista varten."; b) Kumotaan 3 kohta. 10) Korvataan 121 artikla seuraavasti: " 121 artikla Edellä 44 artiklan 2 kohdassa tarkoitettu kertomus annetaan yhteisöjen tuomioistuimelle sen jälkeen, kun 115 artiklan 1 kohdassa ja tilanteen mukaan 117 artiklan 1 ja 2 kohdassa tarkoitetut kirjelmät on annettu. Jos edellä tarkoitettuja kirjelmiä ei anneta, samaa menettelyä sovelletaan kirjelmien antamiselle asetetun määräajan päätyttyä.". 2 artikla Nämä työjärjestyksen muutokset, jotka ovat todistusvoimaisia työjärjestyksen 29 artiklan 1 kohdassa tarkoitetuilla kielillä, julkaistaan Euroopan yhteisöjen virallisessa lehdessä. Ne tulevat voimaan niiden julkaisemista seuraavan toisen kuukauden ensimmäisenä päivänä. Tehty Luxemburgissa 28 päivänä marraskuuta 2000. (1) EYVL L 176, 4.7.1991, s. 7. (2) EYVL L 44, 28.2.1995, s. 61. (3) EYVL L 103, 19.4.1997, s. 1; oikaisu (EYVL L 351, 23.12.1997, s. 72). (4) EYVL L 122, 24.5.2000, s. 43.